作者:杜甫
標題:奉送郭中丞兼太僕卿充隴右節度使三十韻
內容:詔發西山將，秋屯隴右兵。淒涼餘部曲，燀赫舊家聲。雕鶚乘時去，驊騮顧主鳴。艱難須上策，容易即前程。斜日當軒蓋，高風卷旆旌。松悲天水冷，沙亂雪山清。和虜猶懷惠，防邊不敢驚。古來於異域，鎮靜示專徵。燕薊奔封豕，周秦觸駭鯨。中原何慘黷，餘孽尚縱橫。箭入昭陽殿，笳吟細柳營。內人紅袖泣，王子白衣行。宸極祅星動，園陵殺氣平。空餘金碗出，無複繐帷輕。毀廟天飛雨，焚宮火徹明。罘罳朝共落，棆桷夜同傾。三月師逾整，群胡勢就烹。瘡痍親接戰，勇決冠垂成。妙譽期元宰，殊恩且列卿。幾時回節鉞，戮力掃欃槍。圭竇三千士，雲梯七十城。恥非齊說客，只似魯諸生。通籍微班忝，周行獨坐榮。隨肩趨漏刻，短髮寄簪纓。徑欲依劉表，還疑厭禰衡。漸衰那此別，忍淚獨含情。廢邑狐狸語，空村虎豹爭。人頻墜塗炭，公豈忘精誠。元帥調新律，前軍壓舊京。安邊仍扈從，莫作後功名。